'H HUISIE VIR 'N STORIE
Maart 30, 2017 in Uncategorized
Die slagspreuk op die sakkie lui: So goed as die beste, beter as die meeste. Met die aanspraak kan ek nie fout vind nie. Dis nou pap daardie!
Vir my en Tokkie had die Moulin Manor by die aantreklikheid van die tarief boonop 'n aansteeklike sjarme, al slaap 'n mens weens die krakende plankvloere en die afwesigheid van 'n alarm bra lig. Die lemmetjiedraad op van die tuinmure verraai die behoefte aan sekuriteit en die polsende sjebeenmusiek twee strate hoër dra nie by tot 'n ontspanne gemoed nie.
Dalk lok die fontein sekere besoekers. Die natuurskoon met heuwels, damme en wuiwende gras veral na die heerlike reën tot dusver hierdie somer kan 'n lokmiddel vir ander wees. So ook die lewendige forelbedryf van die kontrei.